IZVEDBENI SKLEP KOMISIJE (EU) 2018/2048

z dne 20. decembra 2018

o harmoniziranem standardu za spletišča in mobilne aplikacije, pripravljenem v podporo Direktivi (EU) 2016/2102 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1), zlasti člena 10(6) Uredbe,

ob upoštevanju naslednjega:

(1) V skladu s členom 6(1) Direktive 2016/2102/EU Evropskega parlamenta in Sveta (2) se za vsebino spletišč in mobilnih aplikacij, ki izpolnjuje harmonizirane standarde ali njihove dele, sklici na katere so bili objavljeni v Uradnem listu Evropske unije, domneva, da je skladna z zahtevami glede dostopnosti iz člena 4 navedene direktive, ki so zajete v navedenih standardih ali njihovih delih.

(2) Komisija je z Izvedbenim sklepom C(2017) 2585 (3) od Evropskega odbora za standardizacijo (CEN), Evropskega odbora za elektrotehnično standardizacijo (Cenelec) in Evropskega inštituta za telekomunikacijske standarde (ETSI) zahtevala pripravo harmoniziranih standardov na podlagi EN 301 549 V1.1.2 (2015-04), vključno z vsemi potrebnimi določbami v podporo izvajanju člena 4 Direktive (EU) 2016/2102. Standard EN 301 549 V1.1.2 (2015-04) je bil rezultat pooblastila Komisije 376 (4) za standardizacijo in je že vseboval nekatere določbe v zvezi z dostopnostjo spletišč in mobilnih aplikacij ter drugih izdelkov in storitev IKT.

(3) Na podlagi Izvedbenega sklepa C(2017) 2585 so CEN, Cenelec in ETSI dokončali delo z zahtevanim harmoniziranim standardom in Komisiji predložili harmonizirani evropski standard EN 301 549 V2.1.2 (2018-08), ki med drugim določa tehnične zahteve glede dostopnosti spletišč in mobilnih aplikacij. Harmonizirani evropski standard EN 301 549 V2.1.2 (2018-08) med drugim vsebuje tabelo, ki povezuje ustrezne določbe iz standarda z zahtevami glede dostopnosti iz člena 4 Direktive (EU) 2016/2102.

(4) Komisija je skupaj s CEN, CENELEC in ETSI ocenila, ali ustrezne določbe harmoniziranega evropskega standarda EN 301 549 V2.1.2 (2018-08), ki so jih predložili CEN, Cenelec in ETSI, izpolnjujejo zahtevo iz Izvedbenega sklepa C(2017) 2585.

(5) Ustrezne določbe harmoniziranega evropskega standarda EN 301 549 V2.1.2 (2018-08) izpolnjujejo zahteve, za katere so bile namenjene in ki so določene v Prilogi II k Izvedbenemu sklepu C(2017) 2585. Zato je primerno, da se sklic na navedeni standard objavi v Uradnem listu Evropske unije.

(6) Skladnost s harmoniziranim standardom ustvarja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklicevanja na tak standard v Uradnem listu Evropske unije. Ta sklep bi moral zato začeti veljati z datumom objave –

SPREJELA NASLEDNJI SKLEP:

Člen 1 Sklic na harmonizirani standard za spletišča in mobilne aplikacije, ki je pripravljen v podporo Direktivi (EU) 2016/2102 in naveden v Prilogi k temu sklepu, se objavi v Uradnem listu Evropske unije.

Člen 2 Ta sklep začne veljati na dan objave v Uradnem listu Evropske unije.

V Bruslju, 20. decembra 2018 Za Komisijo Predsednik Jean-Claude JUNCKER

(1) UL L 316, 14.11.2012, str. 12.

(2) Direktiva (EU) 2016/2102 Evropskega parlamenta in Sveta z dne 26. oktobra 2016 o dostopnosti spletišč in mobilnih aplikacij organov javnega sektorja (UL L 327, 2.12.2016, str. 1).

(3) Izvedbeni sklep Komisije C(2017) 2585 z dne 27. aprila 2017 o zahtevi po standardizaciji za evropske organizacije za standardizacijo v podporo Direktivi (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja.

(4) Pooblastilo za standardizacijo 376 z dne 7. decembra 2005 organizacijam za standardizacijo CEN, CENELEC in ETSI v podporo evropskim zahtevam glede dostopnosti pri javnih naročilih za izdelke in storitve na področju IKT.